Afrikaans se soepele skeppingskrag verstom | Netwerk24
Deur Melvyn Minaar, Vredehoek 07 September 2020 00:01
Ai, hoe mooi is Afrikaans nie.
Johan van Wyk gebruik die woord "pilkaatse" alte vrolik in sy rubriek "Dít is mos hoe 'n mens eintlik 'n sweep klap!" (04.09).
En Christiaan du Plessis skryf in "Raad vra inligting oor dié sterftes" (01.09) sonder 'n sweempie ironie van "oortollige sterftes".
Ja-nee, dis die een ding van ons moedertaal wat my telkens so aan die keel gryp: die buigbare skeppingsvermoë daarin. Jy kan letterlik Afrikaanse woorde maak, opgrawe of 'n kinkel gee en mense sal dit verstaan en gebruik.
Hulle verkneukel aan die soepelheid wat die dood in tye van die pes, byvoorbeeld, oortollig maak.
Dis jammer dat ons taal soms so in die politieke drif vasval.
Of domheid. As die baas van die woordeboek in daardie politieke versoeking kom, as stryders om sogenaamde Standaardafrikaans vergeet van grammatika se wonderlike boukuns, en joernaliste sensitiwiteit vir die beeldkrag van "eietyds" teenoor "kontemporêr" en "grondwet" in plaas van "konstitusie" verloor, ondermyn hulle die skeppingsmoontlikhede van wat as 'n "lewende taal" bekend was.
Klink "gehalte" nie meer oortuigend as "kwaliteit" nie?
Vir my is dit nie 'n taalstryd teen indringers nie, maar 'n oppervlakkigheid wat die kans verspeel om soveel meer kleurvol en presieser die regte, gepaste Afrikaanse woord en uitdrukking te gebruik.
Dis ook soveel meer pret – veral in hierdie dae van verspotte "sosiale kommunikasie"! (My kop jeuk nog aan die gedagte dat daar te veel dooies is.)